Mariagerfjord Kommune skal sandsynligvis finde en ny handicapvenlig sti gennem Østerskoven i Hobro.

3 års strid om en skovsti gennem Østerskoven i Hobro er nu afgjort ved Vestre Landsret. Kendelsen betyder sandsynligvis, at Mariagerfjord Kommune nu skal i gang med at finde en ny handicapvenlig sti gennem skoven. Siden Ove Eriksen købte den nedlagte restaurant og sløjfede en offentlig sti tæt på huset i 2008, har Danmarks Naturfredningsforening, Friluftsrådet og Mariagerfjord Kommune kæmpet for at få Ove Eriksen til at åbne stien igen. Naturklagenævnet gav dem ret, men Vestre Landsret har netop ophævet de to stiføringer. Begge foreslåede stiføringer er nemlig for stejle, så nu skal der findes en helt tredje brugbar løsning.